LIETUVOS RESPUBLIKOS SEIMO NARYS

Kodas 8860529 Gedimino pr. 53, LT-2002 Vilnius Tel. (85) 239 67 06 Faks. (85) 239 64 29

El.p. Algimantas.Matulevicius@lrs.lt

_________________________________________________________________________________________________________

Lietuvos Respublikos Seimo

Biudžeto ir finansų komiteto pirmininkui

p. Algirdui Butkevičiui

PASIŪLYMAI

LIETUVOS RESPUBLIKOS MOKESČIŲ ADMINISTRAVIMO

ĮSTATYMO PROJEKTUI (IXP-3196)

2004 m. vasario 26d.

Vilnius

Susilaukiu nemažai rinkėjų skundų, kad privatizavus šalies komercinius bankus, tapo neįmanoma sumokėti mokesčių valstybei, neprimokant bankui už mokėjimo pavedimo įvykdymą. Dėl to labiausiai nukenčia eiliniai piliečiai ir smulkūs verslininkai. Rinkėjai pagrįstai skundžiasi, kad daugumą mokėjimų (pvz., komunalinius mokesčius) galima atlikti nemokamai, pvz., internetu, o mokesčių valstybei ir savivaldybei – ne.

Manau, kad įstatyme turėtų būti įtvirtinta nuostata, jog mokesčių administratorius privalo užtikrinti, kad bent vienas komercinis bankas ar kita mokėjimą priimanti įstaiga neimtų atlyginimo už mokesčių sumokėjimą. Vykdydamas šią įstatymo nuostatą, mokesčių administratorius turėtų paskelbti konkursą tokiai (tokioms) kredito įstaigoms išrinkti. Konkursą laimėjusiai įstaigai pagal sudarytas civilines sutartis valstybė turėtų kompensuoti nemokamą mokesčių ir su jais susijusių sumų mokėjimo nurodymo įvykdymą.

Atsižvelgdamas į tai, kas aukščiau išdėstyta, siūlau papildyti projekto 83 straipsnio 1 dalį ir ją išdėstyti taip:

“1. Mokestis ir (arba) su juos susijusios sumos sumokami per kredito arba kitą mokėjimą priimančią įstaigą. Mokesčių administratorius privalo užtikrinti, kad bent viena kredito ar kita mokėjimą priimanti įstaiga neimtų atlyginimo iš mokesčių mokėtojo ar trečiojo asmens už mokesčių ir (arba) su jais susijusių sumų mokėjimo nurodymo įvykdymą. Teisės aktų nustatytais atvejais ir tvarka mokestis gali būti sumokėtas grynaisiais pinigais per mokesčių administratoriaus pareigūną, turintį įgaliojimą priimti grynuosius pinigus.”

Pagarbiai,

Seimo narys	Algimantas Matulevičius